Kitba ta' Dr Marina Bonello, Head Coach ta' Sport Stacking Malta Stacking huwa attivitá fiżika li tinvolvi kordinazzjoni bejn l-idejn u l-għajnejn u li tuża 12-il tazza ddisinjati b'mod speċjali. Dawn it-tazzi tal-plastik, hekk imsejħa Speed Stacks, iridu jiġu ffurmati f'sekwenzi partikolari fl-iqsar ħin possibbli u għal dan il-għan jintuża apparat speċjali li jirrekordja l-ħin. L-istackers qegħdin f'tellieqa kontra l-ħin biex ipoġġu fuq xulxin it-tazzi tal-plastik. Din hija attività li tagħtik l-enerġija u tistimulalek moħħok. L-istacking huwa sport żagħżugħ li beda 20 sena ilu fl-Istati Uniti tal-Amerika. Bħalissa huwa pprattikat f'54 pajjiz madwar id-dinja bħala parti mill-kurrikulu tal-edukazzjoni fiżika u fi klabbs sportivi f'livell nazzjonali u internazzjonali. L-istacking jifforma parti mill-kurrikulu f'iktar minn 40,000 skola u klabb f'organizzazzjoniet taż-żgħażagħ madwar id-dinja. Il-benefiċċji prinċipali tal-istacking huma li wieħed juża ż-żewġ idejn, kordinazzjoni bejn l-idejn u l-għajnejn, konċentrazzjoni, ħiliet li ssolvi l-problemi, ħiliet ta' team building u li jgħolli l-istima personali ta' dak li jkun. Studju universitarju ta' Dr Brian Udermann, li bħalissa jinsab fl-Università ta' Wisconsin-La Crosse, jikkonferma li l-istacking itejjeb il-kordinazzjoni bejn l-idejn u l-għajnejn u l-ħin ta' reazzjoni b'sa 30%. Dan l-isport huwa attività fiżika u anke tal-moħħ li jista' jtejjeb il-parteċipazzjoni tat-tfal fi sport ieħor billi jżid il-konċentrazzjoni u l-ħin li wieħed jirreaġixxi fih. Apparti minn hekk, l-istacking huwa metodu li ħafna ġenituri jużaw biex iżommu lil uliedhom 'il bogħod mill-iskrin u mil-logħob elettroniku, speċjalment meta tikkunsidra li l-imħabba għall-istackingtittieħed! Meta t-tfal jaraw l-istacking – għax l-istacking huwa xi ħaġa li verament trid tara biex temmen – il-lista ta' dawk entużjażti għal dan l-isport tkompli titwal! Is-sbuħija ta' dan l-isport hi li hemm ħafna modi kif wieħed jista' jipparteċipa. Pereżempju, wieħed jista' jibni b'mod individwali, f'doubles, f'relays, jew anke jivvinta logħob ġdid bit-tazzi. Dan l-isport huwa partikolari għax il-ġenituri jistgħu jikkompetu ma' wliedhom – fil-fatt huwa l-uniku sport li għandu kategorija ta' 'Ġenituri u Wlied' fid-doubles. Normalment, il-ġenituri huma spettaturi li jsegwu lil uliedhom fl-isport; imma mhux fl-istacking, fejn hemm enfasi qawwija fuq il-bini ta' piramidi pożittivi, u għaqda fl-isport. L-istacking mhuwiex biss dwar il-kompetizzjoniet; huwa minnu li hemm l-element kompetittiv permezz ta' turnamenti li jiġu organizzati biex jingħażlu l-aktar stackers tajbin, imma hemm ukoll element ta' attività fiżika. L-istacking jifforma parti minn logħob li jgħin il-qalb u minħabba li jista' jiġi vvintat logħob ġdid bit-tazzi, hemm ukoll aspett kreattiv qawwi f'dan l-isport. L-istacking ġie introdott Malta f'Jannar tas-sena 2014 fl-iskola primarja tal-Kulleġġ San Alwiġi. Beda bħala attività li ssir fi ġranet ta' xita meta t-tfal ma jkunux jistgħu jilagħbu fil-bitħa. Fi ġranet xitwin, l-istacking kien għażla tajba biex it-tfal setgħu jibqgħu attivi minkejja li kienu ġol-kurituri tal-iskola. L-għatx għall-istacking żdied qalb numru kbir ta' tfal b'tali mod li f'April tal-2015 ġie organizzat l-ewwel turnament hekk imsejjaħ Stack Fest f'Malta. Waqt dan it-turnment ġie stabbilit il-baseline tar-rekords Maltin f'kategoriji differenti. Il-ġenituri għenu kemm felħu fl-organizzazzjoni ta' dan it-turnament u l-istudenti l-kbar tal-primarija servew ta' ġurija. Il-komunità tal-Kulleġġ San Alwiġi ħadet sehem ukoll fi Stack Up! Day f'Novembru tal-2014 u l-2015. Din l-attività annwali organizzata mill-World Sport Stacking Association (WSSA) għandha l-għan li twaqqaf Guinness World Record ġdid għall-iktar numru ta' nies jibnu f'diversi lokalitajiet madwar id-dinja f'ġurnata waħda. Eluf ta' stackers mid-dinja kollha bnew diversi piramidi u għamlu varjeta' ta' attività fiżika bi Speed Stacks. Grazzi għal 618,394 stacker minn 31 pajjiż, fit-12 ta' Novembru tal- 2015 – għall-għaxar sena konsekuttiva – Stack Up! waqqfet rekord ġdid. F'Malta, l-istacking infirex b'mod regolari f'attivijiet li jsiru wara l-ħin tal-iskolal, u f'avvenimenti speċifiki bħal Stack with Santa Fest li hi attività b'tema tal-Milied u li tinvolvi logħob bi Speed Stacks. Waħda mill-affarijiet sbieħ dwar l-istacking hi li tista' tagħmlu fejn trid u ma tantx għandek spejjeż – kulma għandek bżonn hu sett biex tibda. Tfal u adulti minn kull sfera tal-ħajja u ta' kull abbiltà jistgħu jipprattikaw dan l-isport. Intix atleta jew le, l-istacking jista' jtejjiblek ir-rutina tal-attività fiżika tiegħek. L-istacking, għaldaqstant, jgħin tfal li mhumiex daqshekk tajbin fl-isport biex jikkompetu direttament ma' dawk aktar tajbin minnhom. Dan jgħolli l-istima tagħhom infushom u jimmotivahom biex jaħdmu aktar fl-edukazzjoni fiżika. L-istacking għalhekk iżidlek il-kunfidenza fik innifsek u jippromovi l-għaqda fl-isport. Ma tantx hemm fejn tista' tiżbalja! L-istacking jgħin ukoll fit-tagħlim akkademiku. Studenti li jibnu fuq bażi regolari wrew titjib fir-riżultati tat-testijiet u fil-livelli ta' konċentrazzjoni. Dan iseħħ għax biex tibni trid tuża kemm in-naħa leminija kif ukoll dik xellugija tal-moħħ. Meta l-istudenti jibnu jkunu qed jiżviluppaw konnessjonijiet ġodda f'moħħhom. Jekk tixtieq issir taf aktar dwar dan l-isport, tista' tissieħeb fil-grupp Facebook Sport Stacking Malta. Jekk tixtieq tara filmati tal-istacking, żur dawn il-paġni: http://www.thewssa.com/video/ jew https://www.youtube.com/watch?v=BY48eQGPhY8. Trid verament tara biex temmen!